b'\n_START_ARTICLE_\nDaavidint\xc3\xa4hti\n_START_SECTION_\nAlkuper\xc3\xa4\n_START_PARAGRAPH_\nDaavidint\xc3\xa4hden alkuper\xc3\xa4st\xc3\xa4 ei ole tarkkaa tietoa. Arkeologisia todisteita sen k\xc3\xa4yt\xc3\xb6st\xc3\xa4 Israelissa kuningas Daavidin aikana tai paljon my\xc3\xb6hemmink\xc3\xa4\xc3\xa4n ei ole. Kuusikannan sijaan vanhoissa juutalaisissa amuleteissa esiintyi usein viisikanta. Italialaiselta hautausmaalta on l\xc3\xb6ytynyt daavidint\xc3\xa4hti juutalaisesta hautakivest\xc3\xa4, joka voi olla per\xc3\xa4isin 200-luvulta. Varhaisin juutalainen kirjallinen l\xc3\xa4hde, joka mainitsee t\xc3\xa4hden, on 1100-luvulta. My\xc3\xb6s er\xc3\xa4s vuodelta 1307 per\xc3\xa4isin oleva Tanakh-k\xc3\xa4sikirjoitus on koristeltu daavidint\xc3\xa4hdell\xc3\xa4. Sit\xc3\xa4 k\xc3\xa4ytettiin aluksi luultavasti synagogien koristeluun. Kirjaimellinen nimi daavidinkilpi juontuu t\xc3\xa4hden muodosta, jonka voidaan katsoa muodostavan suojelevan kilven. Heksagrammia ovat k\xc3\xa4ytt\xc3\xa4neet my\xc3\xb6s muut kulttuurit jo kauan ennen juutalaisia. _NEWLINE_Vuonna 1354 B\xc3\xb6\xc3\xb6min kuningas Kaarle IV antoi Prahan juutalaisille punaisen lipun, jossa oli sek\xc3\xa4 daavidint\xc3\xa4hti ett\xc3\xa4 Salomon sinetti (viisikanta). Budapestin juutalaisten lippu puolestaan oli vuodesta 1460 alkaen kaksi daavidint\xc3\xa4hte\xc3\xa4 punaisella pohjalla. Ensimm\xc3\xa4isess\xc3\xa4 hepreankielisess\xc3\xa4 rukouskirjassa, joka painettiin Prahassa vuonna 1512, on kannessa suuri daavidint\xc3\xa4hti. Vuonna 1648 juutalaiset saivat j\xc3\xa4lleen lipun tunnustuksena osallistumisesta kaupungin puolustukseen ruotsalaisia vastaan. T\xc3\xa4ss\xc3\xa4 lipussa oli punaisella pohjalla keltainen daavidint\xc3\xa4hti._NEWLINE_Juutalainen kansanperinne yhdist\xc3\xa4\xc3\xa4 kuvion Salomon kiveen tai Salomon sinettiin, joka oli kuningas Salomon k\xc3\xa4ytt\xc3\xa4m\xc3\xa4, paholaisia hallitseva taikavoimainen sinettisormus. Kuningas Daavidilla puolestaan oli perim\xc3\xa4tiedon mukaan taikakilpi, joka suojeli h\xc3\xa4nt\xc3\xa4 vihollisilta. Ranskan vallankumousta seurasi Euroopassa syrjityille juutalaisille vapaampi kausi, ja he valitsivat daavidint\xc3\xa4hden kristittyjen risti\xc3\xa4 vastaavaksi tunnukseksi. Er\xc3\xa4s oletus t\xc3\xa4hden muodosta on seuraava: nimi Daavid koostuu heprean kieless\xc3\xa4 kolmesta merkist\xc3\xa4, joista kaksi on dalet-kirjaimia. Daletin varhainen kirjoitusasu puolestaan muistutti kolmiota (samasta kirjaimesta kehittyi kreikan delta, \xce\x94), joten kaksi kolmiota on saatettu liitt\xc3\xa4\xc3\xa4 yhteen t\xc3\xa4hdeksi._NEWLINE_Jotkut ortodoksijuutalaiset eiv\xc3\xa4t halua k\xc3\xa4ytt\xc3\xa4\xc3\xa4 kuusikantaa sen okkultistisen k\xc3\xa4yt\xc3\xb6n vuoksi. Se on kuitenkin t\xc3\xa4rke\xc3\xa4 tunnus kabbalassa. Daavidint\xc3\xa4hti kaiverretaan usein juutalaisten hautakiviin. Muita juutalaisuuden varhaisia tunnuksia ovat \xc5\xa1ofar (p\xc3\xa4ssinsarvi), lulav (palmunlehv\xc3\xa4) ja menora (seitsenhaarainen kynttil\xc3\xa4njalka). Daavidint\xc3\xa4hti on n\xc3\xa4it\xc3\xa4 kaikkia my\xc3\xb6h\xc3\xa4isempi.'